แก๊งตุ๋นเงินออกอาละวาดหนัก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — แก๊งคอลเซ็นเตอร์ออกอาละวาดตามต่างจังหวัด อ้างตัวเป็นเจ้าหน้าที่สรรพากร สอบถามข้อมูลการเงิน
กรมสรรพากร แจ้งว่า ขณะนี้มีมิจฉาชีพอ้างตัวเป็นเจ้าหน้าที่กรมสรรพากรออกหลอกลวงประชาชนผู้เสียภาษีในต่างจังหวัดหลายแห่งเพื่อหลอกสอบถามข้อมูลการเงิน เลขบัญชีเงินฝากของผู้เสียภาษี จึงขอแจ้งเตือนประชาชนอย่าหลงเชื่อ
นายพิชเยนทร์ กองทอง สรรพากรพื้นที่ลำปาง เปิดเผยว่า ขณะนี้มีกลุ่มมิจฉาชีพ หรือแก๊งคอลเซ็นเตอร์ แอบอ้างเป็นเจ้าหน้าที่ของกรมสรรพากร โทรศัพท์ไปยังผู้เสียภาษีและประชาชนใน จ.ลำปาง เป็นจำนวนมากทั่วทั้ง 13 อำเภอ ซึ่งหมายเลขโทรศัพท์ที่ใช้จะเป็นหมายเลข 12 หลัก และ 14 หลัก เพื่อสอบถามข้อมูลส่วนตัว ทั้งชื่อ นามสกุล เลขบัตรประจำตัวประชาชน และเลขบัญชีเงินฝาก
พฤติกรรมของกลุ่มมิจฉาชีพจะหลอกให้ประชาชนที่หลงเชื่อไปทำรายการยังตู้เอทีเอ็ม และหลอกด้วยวิธีการต่างๆ สำนักงานสรรพากรพื้นที่ลำปางจึงขอประกาศเตือนให้ประชาชนผู้เสียภาษีได้รับทราบว่าอย่าได้หลงเชื่อการแอบอ้างใดๆ ในลักษณะดังกล่าว เพราะสำหรับการคืนเงินภาษีให้กับผู้มีสิทธิขอคืนเงินภาษีนั้น ทางกรมสรรพากรจะคืนเงินให้ในรูปแบบเช็คสั่งจ่ายเพื่อเข้าบัญชีธนาคาร
ก่อนหน้านี้แก๊งคอลเซ็นเตอร์ได้ออกหลอกลวงประชาชนในพื้นที่ภาคใต้ จนทำให้ตำรวจภูธรภาค 9 นำโดย พล.ต.ต.วิสุทธิ์ วานิชบุตร รอง ผบช.ภ.9 พร้อมกำลังเจ้าหน้าที่ตำรวจออกเดินสายตระเวนติดสติกเกอร์ชูสโลแกน “ไม่คิดก่อนกด จะหมดตัว เพราะมีคนชั่ว คอยหลอกเงินคุณ” ตามตู้เอทีเอ็มย่านธุรกิจการค้าใจกลางเมืองหาดใหญ่ จ.สงขลา โดยมีแผนการจะทยอยติดให้ทั่วพื้นที่ทั้ง 4 จังหวัด เพื่อเตือนภัยไม่ให้ประชาชนตกเป็นเหยื่อของแก๊งคอลเซ็นเตอร์ที่หลอกให้โอนเงินผ่านตู้เอทีเอ็ม
อย่างไรก็ตาม แก๊งคอลเซ็นเตอร์เหล่านี้จะมีฐานปฏิบัติการอยู่ที่จีนและไต้หวัน